《读基命录》
明代·蜀献王

武皇称汲黯，近古社稷臣。卓乎天地间，百世有馀芬。

宋公廊庙姿，志虑殊精纯。由来慕前烈，愿学在斯人。

虽处江湖远，拟欲践臣邻。苟非尧舜道，肯向黼扆陈。

尝笑贾太傅，前席对鬼神。著述累万言，所言皆归仁。

为君观此书，四海属经纶。为臣观此书，有术能致君。

圣贤友多闻，我亦忝嘉宾。持此以赠我，读之至夜分。

抚卷再三叹，良可媲典坟。